Resolució 121/2017, de 25 d'abril
Dietes i compensacions, transferències dineràries o abonaments en efectiu percebuts per l'Alcalde; transferències fetes per l'Ajuntament a comptes privats de persones membres de la comissió de festes; retribucions a persones treballadores municipals no incloses en la seva nòmina; llistat de subvencions atorgades per l'Ajuntament; tasques que el personal de l'Ajuntament pugui haver
S'acumula la resolució de les reclamacions atesa la identitat de les parts del procediment.
La Reclamació d'una persona electe local davant d'aquesta Comissió és admissible, per bé que la GAIP aplicarà, de conformitat amb la disposició addicional primera, apartat 2, de l'LTAIPBG, el dret material derivat de la legislació de règim local (art. 164 TRLMRLC), especialment si és més favorable, i supletòriament l'LTAIPBG.
L'accés a informació anterior al seu mandat es justifica per l'exercici de les funcions pròpies de la persona regidora reclamant, de control i fiscalització de l'actuació del govern municipal, i no pot ser incompatible amb o substituït per la fiscalització dels comptes generals municipals per part dels òrgans competents per fer-ho, ja que un i altre control tenen diferent finalitat i fonamentació legal.
La informació personal que es demana és informació de tipus econòmic, i en la mesura en què es retribueix o compensa amb recursos públics, s'ha d'entendre motivada i relacionada amb l'activitat pròpia del càrrec, i per tant, no afectaria dades especialment protegides o l'esfera íntima, personal o familiar, de l'Alcalde.
Resulta especialment improcedent la limitació temporal de la informació relativa a les subvencions atorgades per l'Ajuntament en els darrers cinc anys, tenint en compte que d'acord amb l'article 15.c LTAIPBG la informació relativa a les subvencions i els ajuts públics atorgats, amb la indicació de l'import, l'objecte i els beneficiaris, incloses les atorgades sense concurrència o publicitat referida als darrer cinc anys, ha de ser difosa des del portal de transparència i a l'abast de qualsevol ciutadà.
El dret d'accés empara la posada a disposició de la informació en poder de l'Administració, en la forma en què està en el moment de produir-se la sol·licitud, resultant excessiva des del punt de vista de l'exercici d'aquest dret la pretensió de que un expedient es completi o es reordeni.
Núm. d'expedient de la reclamació: 54/2017,69/2017, 73/2017 i 74/2017 (acumulades).
Aquesta identitat substancial es produeix en el cas de les Reclamacions objecte de Resolució, ja que hi ha una identitat de parts.
D'acord amb això, en aplicació dels principis d'economia i simplicitat que han de presidir l'activitat administrativa, i vist que de l'acumulació no se'n deriva perjudici per a les parts ni per a l'interès general, resulta oportú i ajustat a Dret l'acumulació de les Reclamacions identificades als antecedents 2 i 3 d'aquesta Resolució.
Les reclamació es presenten per part d'una persona regidora del mateix Ajuntament.
Aquesta condició d'electe local de la persona reclamant no és obstacle per a l'admissió a tràmit d'aquesta Reclamació (tal i com la GAIP ve assenyalant en nombroses Resolucions, la primera de les quals la que va resoldre la Reclamació 3/2016), ja que, tot i que la normativa de règim local (article 164 del Text Refós de la Llei Municipal i de Règim Local de Catalunya, TRLMRLC, aprovat pel Decret Legislatiu 2/2003, de 28 d'abril, que cal recordar que és anterior l'LTAIPBG) remet per a la seva garantia a la jurisdicció contenciosa administrativa, el cert és que la disposició addicional primera, apartat 2, de l'LTAIPBG disposa que la normativa de transparència s'apliqui supletòriament en aquells casos, com aquest, en que existeixi un règim d'accés especial regulat per la seva normativa específica (en aquets cas, la de règim local).
I això perquè no hi ha dubte que la via de la reclamació opcional davant d'una instància independent i gratuïta, com és la GAIP, i mitjançant un procediment molt ràpid en la seva resolució, suposa una millora en el règim de protecció de l'accés a la informació dels electes, i com a tal, s'ha d'incorporar al catàleg de garanties de què ja disposaven en el moment de l'entrada en vigor de l'LTAIPBG.
El contrari portaria a l'absurd de negar o privar a les persones electes -el dret a la informació de les quals està connectat directament amb l'exercici del dret fonamental a la participació regulat a l'article 23 CE, i que, com a tal, mereix un règim de protecció reforçat- l'accés a una via de garantia que l'LTAIPBG crea i posa a l'abast de qualsevol persona.
En relació amb les Reclamacions 69/2017 i 74/2017, l'Ajuntament ha limitat l'accés a la informació posterior a la presa de possessió com a regidor de la persona reclamant (13 de juny de 2015) a partir de la qual "comença la seva tasca de Regidor", justificat la desestimació parcial de l'accés a la informació dels anys 2011 fins al 13 de juny de 2015 en el fet que "la documentació anterior a la data de la vostra presa de possessió com a Regidor ha estat aprovada per la Comissió de Comptes, Ple de l'Ajuntament i presentada i fiscalitzada pel Departament De Governació de la Generalitat de Catalunya, Sindicatura de Comptes i Ministeri d'Hisenda, sense que hi hagi hagut cap advertiment ni requeriment respecte el seu contingut".
D'aquesta resposta es desprèn que l'Ajuntament considera que les funcions de control de la persona reclamant, en tant que regidor, s'han de limitar temporalment al seu mandat, i que per tant, la informació anterior estaria fora del seu abast en la mesura en què no seria coincident en el tempos amb les seves funcions de regidor.
Aquesta limitació temporal de la informació a la qual poden accedir els càrrecs electes, acotant-la al seu propi mandat, no és admissible, per diverses raons: en primer lloc, hem de recordar que l'LTAIPBG no limita temporalment la informació pública a la qual es pot accedir, en règim general d'accés, per part de qualsevol ciutadà o ciutadana.
D'acord amb això, resulta obvi i es desprèn de l'argumentació vessada en el FJ anterior, que el dret del regidor no pot ser pitjor, ni en abast ni en garantia, que el de qualsevol persona i per tant, no pot estar més limitat temporalment del que ho està el de qualsevol altra persona.
En segon lloc, hem de tenir en compte que l'article 20 LTAIPBG disposa expressament que el dret d'accés només pot ser denegat o restringit per les causes expressament establertes per les lleis; i ni en el TRLMRLC ni en LTAIPBG no s'estableix cap límit temporal vinculat al mandat dels càrrecs electes que pugui ser aplicat al cas.
Finalment, hem de considerar que la tasca de fiscalització pròpia del regidor en relació amb l'actuació de la Corporació local pot abastar actuacions realitzades en mandats anteriors, i que fins i tot si es centra en la gestió referida al mandat actual, pot necessitar de la comparació de l'actuació actual amb la precedent per formar-se'n una opinió crítica fonamentada.
Per tant, l'accés a informació anterior al seu mandat es justifica per l'exercici de les funcions pròpies de la persona regidora reclamant, de control i fiscalització de l'actuació del govern municipal, i no pot ser incompatible amb o substituït per la fiscalització dels comptes generals municipals per part dels òrgans competents per fer-ho, ja que un i altre control tenen diferent finalitat i fonamentació legal.
La informació que es demana conté, en part, dades de caràcter personal, en la mesura en què estan referides a persones físiques identificades o identificables i que difonen informació sobre les retribucions percebudes per qualsevol concepte i permeten obtenir un perfil personal a partir dels costums o patrons de conducta que revelen.
D'acord amb això, cal recordar que la cessió de dades personals en el marc de la transparència i el dret d'accés a la informació pública s'ha de regir per les disposicions específiques de l'LTAIPBG, que disposa que el consentiment de la persona afectada només és condicionant de l'accés en el cas que afecti dades especialment protegides (art. 23 LTAIPBG), que les dades merament identificatives del personal públic són accessibles, amb caràcter general (art. 24.1 LTAIPBG), i que per a la resta de dades personals, cal avaluar i ponderar la prevalença d'un i altre dret en joc per determinar-ne l'accés i les condicions, tenint en compte les circumstàncies que detalla l'art. 24.2 LTAIPBG amb caràcter no excloent, entre les quals, el temps transcorregut o l'eventual afectació de la seguretat de les persones que pugui comportar la seva divulgació.
En aquesta ponderació de drets cal tenir en compte que el dret de la persona reclamant, en tant que regidor, a accedir a informació del seu consistori, és una manifestació del dret fonamental a la participació política i, com a tal, està protegit per l'article 23.1 de la Constitució.
La informació que es demana a la Reclamació 69/2017 (detall de dietes i compensacions percebudes per l'Alcalde, llistat de transaccions i/o transferències dineràries o en efectiu abonades per l'Ajuntament a comptes on l'Alcalde n'és titular) és informació personal de tipus econòmic, però en tot cas vinculada a l'activitat en exercici del càrrec: d'una banda, dietes retributives d'una assistència o compensatòries d'una despesa ocasionada per un desplaçament, àpat o allotjament; de l'altra, pagaments o quantitats percebudes per l'Alcalde en metàl·lic o per ingrés al seu compte per qualsevol concepte.
Tot això, en la mesura en què es retribueix o compensa amb recursos públics, s'ha d'entendre motivat i relacionat amb l'activitat pròpia del càrrec, i per tant, no afectaria dades especialment protegides o l'esfera íntima, personal o familiar, de l'Alcalde.
Exclosa l'aplicació de l'article 23 LTAIPBG, i en el marc de la ponderació del dret a la protecció de dades i del dret d'accés que es reclama en aplicació de l'article 24.2 LTAIPBG, caldrà tenir en compte l'adequació, la pertinència i la proporcionalitat de la cessió de les dades que es sol·liciten (per aplicació del principi de qualitat de dades establert a l'article 4 LOPD) per a la finalitat de l'accés, que en aquest cas es correspon amb les tasques de vigilància, control i fiscalització pròpies del regidor.
L'Ajuntament entén que l'accés està justificat i es correspon amb l'exercici d'aquestes tasques pel que fa a la informació posterior a la presa de possessió del regidor, però no en relació amb la informació relativa al període de temps anterior.
Ja hem vist en el FJ 3 que l'exercici de les funcions de control i fiscalització pot requerir la consulta d'informació prèvia per a la comparació de les dades actuals, sense oblidar que en cas de detectar-se irregularitats, la persona regidora podria igualment instar-ne la persecució sense que la data d'inici del seu mandat sigui un element rellevant en aquest sentit.
Per tant, tot i que certament les despeses per aquests concepte corresponents als exercicis 2011, 2012, 2013, 2014 i fins al 13 de juny de 2015 ja haurien estat intervingudes i fiscalitzades pels òrgans i ens corresponents, el regidor manté el seu dret a tenir-hi accés, ja que l'article 164.1 TRLMRLC inclou "tots els antecedents, les dades o les informacions que són en poder de la corporació ó i són necessaris per al desenvolupament de la seva funció", sense limitació temporal.
En el cas de la informació anterior a la presa de possessió que ha estat desestimada i que ara es reclama, a més, cal considerar en la ponderació que el fet que hagi transcorregut un major temps minimitza l'impacte de l'accés en la privacitat de la persona afectada, tal i com assenyala l'APDCAT (antecedent.....).
D'altra banda, cal considerar l'afectació que el detall que es demana (data i motiu) pugui tenir sobre la seguretat de la persona, per al cas que desvetlli patrons de desplaçament.
Tanmateix, tenint en compte que la finalitat de l'accés és comprovar la duplicitat en la percepció de dietes per part de l'Ajuntament i de la Diputació, la data del desplaçament i el motiu esdevé informació necessària per a la comprovació, s'ha de permetre l'accés amb l'advertiment que la informació amb aquest detall concret no hauria de ser difosa si d'ella en resulta un patró de conducta en els desplaçaments que pugui comprometre la seva seguretat.
Pel que fa a la informació sol·licitada relativa a la "relació d'ingressos fets a compte o comptes particulars de membres de la comissió de festes des de l'any 2011 fins al 2015" (Reclamació 54/2017) seria d'aplicació la mateixa ponderació i pels mateixos arguments, ja que es tractaria de transferències dineràries fetes amb càrrec als pressupostos de l'Ajuntament que han d'estar justificades en una activitat no-privada, i que com a tal resulta proporcionat que la persona regidora hi tingui accés en exercici de les seves funcions de control i fiscalització, sense que es pugui limitar aquest accés en relació amb els anys anteriors a la seva presa de possessió.
Quant a la sol·licitud d'accedir a al "relació de pagaments fets a treballadors municipals per rendiments de treball no inclosos en la seva nòmina, des de l'any 2011 fins al 2015" (Reclamació 54/2017), novament ens trobem amb informació personal relativa a l'esfera econòmica i vinculada a l'activitat laboral de personal públic, l'accés a la qual resulta adequat, necessari i no-excessiu ja que permet un control de les retribucions assignades a determinat personal per assistències per dedicació a tasques no incloses dintre de les funcions pròpies del lloc de treball o qualsevol altre complement de caràcter retributiu que s'hagi estipulat fora de conveni.
D'acord amb això, cal considerar la prevalença del dret d'accés per sobre de les dades personals.
Finalment, pel que fa a la informació relacionada amb les tasques i contactes realitzats per treballadors municipals per compte de Rialp música, tenint en compte que es tracta d'informació vinculada a la seva activitat laboral i de comunicacions realitzades en nom d'una persona física, i que per tant cal excloure-hi la presència de dades especialment protegides (ideologia, afiliació sindical, creences, origen racial, salut o vida sexual) o de l'esfera privada, es considera adequat l'accés amb la finalitat de control de les tasques que s'hagin pogut realitzar amb mitjans públics en favor d'una entitat privada i el cost que la seva realització hauria suposat.
Quant a la regidoria que hauria ordenat aquestes tasques, es tracta de dades merament identificatives d'un responsable del govern municipal, i per tant, el seu accés també queda justificat per a la finalitat de control pròpia de l'accés del regidor.
Al FJ4 s'ha analitzat la informació reclamada que conté dades de caràcter personal, i d'acord amb els arguments que s'hi exposen, se'n declara el dret d'accés.
Pel que fa a la sol·licitud d'accés al llistat de subvencions atorgades per l'Ajuntament (Reclamació 74/2017), la persona reclamant manifesta que li hauria estat desestimada la informació relativa a les subvencions atorgades amb anterioritat a la seva presa de possessió.
A més de pels motius expressats en el FJ3, en aquest cas resulta especialment improcedent la limitació temporal ja que la informació relativa a les subvencions atorgades per l'Ajuntament en els darrers cinc anys, màxim tenint en compte que d'acord amb l'article 15.c LTAIPBG la informació relativa a les subvencions i els ajuts públics atorgats, amb la indicació de l'import, l'objecte i els beneficiaris, incloses les atorgades sense concurrència o publicitat referida als darrer cinc anys ha de ser difosa des del portal de transparència i a l'abast de qualsevol ciutadà, amb la única exclusió pel que fa a aquesta publicitat activa de la identitat de la persona perceptora de subvencions i ajuts atorgats per motiu de vulnerabilitat social.
En aquest sentit, la formulació de la sol·licitud ("llistat de les subvencions") s'ha d'entendre referit precisament a la relació del que constitueixen els elements essencials de la informació subvencional (beneficiari, import, concepte) i per tant res es pot oposar al seu accés.
En relació amb la sol·licitud d'accés als documents i factures justificatius de pagaments fets per l'Ajuntament per despeses de Rialp Música, o de Joventuts Musicals, sembla desprendre's de les al·legacions vessades tant per l'Ajuntament com per la persona reclamant que ja s'hauria produït un accés a la documentació, per bé que el regidor el considera insatisfactori i requereix de la intervenció municipal que hi posi ordre i que el completi amb els justificants que hi falten.
En relació amb aquesta petició feta en les darreres al·legacions del reclamant cal tenir en compte que el dret d'accés empara la posada a disposició de la informació en poder de l'Administració, en la forma en què està en el moment de produir-se la sol·licitud, resultant excessiva des del punt de vista de l'exercici d'aquest dret la pretensió de que un expedient es completi o es reordeni.
Quant a la informació objecte de la Reclamació 73/2017 ("el llistat de les tasques que treballadors de l'administració municipal han fet per a l'associació Rialp Musical, així com la regidoria que ho ha ordenat i el nombre de treballadors i hores laborals que s'han vist afectades, així com les trucades i comunicacions fetes per aquestes menesters") es tracta d'informació relacionada amb l'activitat dels empleats públics que, segons sospita la persona reclamant, realitzarien en favor d'una entitat privada amb lligams de parentiu amb membres de l'Ajuntament.
D'acord amb això, és informació rellevant per a la tasca de control i fiscalització de l'actuació municipal conèixer si una regidoria de l'equip de govern o el mateix Alcalde ha encomanat a les persones treballadores de l'Ajuntament la realització de tasques en favor d'una entitat privada, i si és així, el volum de feina que això ha suposat i el fonament d'aquesta actuació, ja que es tracta de la gestió de recursos humans municipals, i per tant, és pertinent i proporcionat que una persona regidora la pugui obtenir.
Tot i que la sol·licitud no ho especifica, l'escrit d'al·legacions concreta que la informació que es demana faria referència a l'estiu de 2016.
Quant al format que ha de tenir la informació que es reclama, les al·legacions darreres de la persona reclamant especifiquen i insisteixen en la necessitat que la informació econòmica estigui signada per la secretaria-intervenció de l'Ajuntament, i que hi consti el segell municipal, per servir a la finalitat de l'accés i possibilitar la posterior denuncia si se'n deriva la comissió d'irregularitats.
Atesa la condició de persona regidora i el context de les reclamacions, s'estima adequada aquesta formalitat en el lliurament de la informació (certificació de les dietes i compensacions percebudes des del 2011 fins al 2014 per l'Alcalde, on hi consti la data i el motiu; certificació de les transferències fetes a comptes privats de persones membres de la comissió de festes 2011-2015, i la seva justificació; retribucions a persones treballadores municipals no incloses en la seva nòmina durant els anys 2011-2015; relació de subvencions atorgades per l'Ajuntament, especificant beneficiari, import i justificació, des del 2011 fins al 2014).
Pel que fa la informació referida a les tasques que el personal de l'Ajuntament pugui haver realitzat en favor de Rialp Música i la regidoria que les hauria encarregat, la informació pot estar signada per la mateixa secretaria-intervenció o per la persona titular de la regidoria que les ha ordenat, especificant la justificació i la càrrega de treball que hauria suposat.
Per l'exposat en aquest FJ i en l'anterior, s'ha de declarar l'accés de la persona reclamant a la informació objecte de reclamació, i cal reconèixer igualment que, tot i haver quedat acreditat que la persona regidora hi hauria tingut accés parcial presencialment, manté el dret a obtenir-la en el format abans indicat, sense que hagi quedat acreditat per part de l'Ajuntament el caràcter abusiu o la pertorbació dels serveis municipals que hagi de comportar l'atenció d'aquestes peticions d'informació.